王夫之

王夫之（1619年－1692年，即万历四十七年－康熙三十一年），字而农，号姜斋、又号夕堂，或署一瓢道人、双髻外史，自署船山病叟、南岳遗民，晚年隐居拉石船山麓，所以，也有蛮多人拿伊称呼为船山先生或者王船山。

 生平 

 凄惨一生 
同毛泽东祖先一样，王夫之个祖宗老早也是从江浙地区迁移到湖湘地区个明初军户。17世纪初，王夫之在拉湖广衡阳县（乃朝湖南省衡阳）一个小地主屋里出生，伊出生之后几年，因为自家爸爸在拉北京国子监学习，所以伊也就坚定要走科举做题目当官个老路。弗过，之后，因为李自成攻陷北京，以及之后个清军入关，伊个人生轨迹发生交关大个变化，到1650年代之后，伊放弃参与反清活动，跑到湖南深山老林当中躲起来，当明王朝个遗民，并且隐姓埋名，写出交关本书籍。主要包括《周易外传》、《黄书》、《尚书引义》、《永历实录》、《春秋世论》、《噩梦》、《读通鉴论》、《宋论》之类。个辰光，王夫之也晓得，自家写个内容，有交关是清帝国弗允许发行个，所以讲：吾书两百年后始显也因为弗曾公开出版自家作品个原因，王夫之实际浪在拉19世纪之前侪无啥名气，同顾炎武、黄宗羲，完全弗好相提并论。

 发现王夫之 
王夫之个名声得到发扬光大，主要是19世纪湖湘地区士大夫本身努力个成果。19世纪中叶，曾国藩、左宗棠、郭嵩焘、胡林翼等湖湘有名个士大夫，侪通过对王夫之手稿个重新阅读，从当中寻到自家需要个内容，王夫之强调个经世致用，也邪气为伊个后辈老乡看重。所以，到1870年代，王夫之伴随湘军个成功，也成功获得清帝国认可，畀当成湖湘著名儒学家纪念。

再后来，到19世纪挨末阶段，王夫之作品当中个排斥非汉族思想，又畀新一批湖南地区个知识分子拿过来，当成功自家革命推翻满清个历史依据。个能，王夫之个名声，就更加响亮，最后，成功同顾炎武、黄宗羲一道，畀构造成【清初三大儒】哉。

Category:清朝人
Category:哲学家
Category:湖南人
Category:王姓